चितवन — तिहारका बेला पैसाको हारजित हुने गरेर तास कौडा खेल्नेहरु विरुद्ध चितवन प्रहरीको अभियान जारी नै छ । प्रहरीले बुधबार राति भरतपुर महानगरपालिकाको दुई ठाउँबाट जुवा खेलेको आरोपमा २३ जनालाई पक्राउ गरेको छ ।
उनीहरुको साथबाट चार लाख ५५ हजार ९५० रुपैयाँ नगद बरामद भएको चितवन जिल्ला प्रहरी कार्यालयका प्रवक्ता रहेको प्रहरी नायब उपरीक्षक (डिएसपी) दुर्गाराज रेग्मीले जानकारी गराएका छन् ।
राति एक बजे भरतपुर १६ शरणपुरमा कौडा खेल्दै गरेका १९ जना समातिएका छन् । उनीहरुको साथबाट एक लाख ४९ हजार ६८५ रुपैयाँ बरामद भएको प्रहरीले जनाएको छ । त्यसैगरी प्रहरीले भरतपुर १५ को फूलबारी कमलपोखरीबाट पैसाको बाजी राखेर कौडा खेल्दै गरेका चारजनालाई समाएको छ । उनीहरुको साथबाट प्रहरीले तीन लाख ६ हजार २६५ रुपैयाँ नगद बरामद गरेको छ ।
चितवन — राप्ती नगरपालकिा १ पिप्ले ज्योतिनगरका किसान रत्नबहादुर बर्तौलाको माछा पोखरीका माछाहरु भकाभक मरेका छन् । उनको चार कट्ठा जलाशयमा बेच्नका लागि झिक्न तयार माछाहरु थिए । बुधबार बिहानबाट एकाएक माछाहरु मर्न थालेको उनले बताए ।
ईलाका प्रहरी कार्यालय भण्डाराका प्रहरी नायब निरीक्षक (सई) रुद्रप्रसाद शर्मा धेरै परिमाणमा माछा मरे पनि मर्नुको कारण प्रस्ट नभइसकेको बताउँछन् । माछा मर्नुको कारण प्रयोगशालाबाट प्रमाणित गर्न बाँकी रहेको उनले बताए । यसका लागि नमुना संकलन गरेर परीक्षणका लागि पठाइसकेको उनले जानकारी दिए । पोखरीधनी बर्तौलाले विषबाट मरेको बताएको सई शर्माले बताए ।
पोखरीधनी रत्नबहादुर बर्तौला माछा मर्दा करिब १० लाख रुपैयाँको हाराहारीमा नोक्सान भएको बताउँछन् । गत वर्ष पनि पोखरीका माछा यसरी नै मरेको र कस्ले विष हाल्यो भन्ने पत्ता नलागेको उनले बताए । यो वर्ष पनि उस्तै घटना दोहरिएका कारण आफु ठुलो समस्यामा परेको बर्तौला बताउँछन । स्थानीय साना किसान कृषि सहकारीबाट ऋण लिएर माछा पालन गरेका कारण आफु ऋणमा डुब्ने अवस्था आएको उनले बताए ।